**סיכום ישיבת צוות צמ"ד מיום 31.10.12**

1. **מסלול בנים לקליטה**

הצוות אישר את התקנון המוצע למעט ס"ק 3.5.3. לגביו נדרשה הבהרה מעו"ד רז אייזן.

1. **גיבוש התפיסה האסטרטגית של קיבוץ כפר חרוב ביחס לצמיחה הדמוגרפית**

הדיון בצוות בסוגיה זו התבסס על ההחלטה שאושרה בקלפי במסגרת מסמך העקרונות הכללי, ולפיה על הצוות – **"לגבש תפיסה אסטרטגית לצמיחה הדמוגרפית של כפר חרוב, לעשור הקרוב...(לרבות בסוגיית קליטה לחברות של מי שאינם בנים של חברי קיבוץ)"**.

הדיון היה דיון פתוח בו הועלו התלבטויות, חששות, ציפיות, צרכים וכיוונים להמשך במעורבב. להלן סיכום הדברים:

הסיבות לצמיחה דמוגרפית משמעותית של הקיבוץ (להבדיל משל הישוב)

* שמירה על מערכות קהילתיות מתפקדות וחיזוק הקיבוץ כמערכת.
* איזון הדמוגרפיה, כשברור שבתוך 15-20 שנה כל חברי הקיבוץ, כמעט, יהיו פנסיונרים או קרובים לכך, עובדה שיהיו לה השלכות חברתיות וכלכליות.
* דור המשך שיוביל את המערכות העסקיות של המשק.
* התמודדות עם הסכנה שבתת אכלוס ואובדן נחלות.
* יש חשיבות בכך שלמתגוררים במקום יהיו כמה שיותר אינטרסים משותפים.

הסיבות לקליטת מי שאינם בנים לקיבוץ

* קליטת בנים תלויה בקליטת מי שאינם בנים, על מנת ליצור קבוצה משמעותית (דבר תלוי בדבר. אם לא תיווצר קבוצה, הבנים לא יבואו).
* מספר הבנים הקטן יחסית לא מאפשר צמיחה דמוגרפית משמעותית של הקיבוץ.

חששות והתנגדויות לקליטת מי שאינם בנים

* ההתנגדויות הקיימות ביחס לקליטת בנים, ובעיקר חוסר הרצון להתחלק בנכסים, מועצמים ביחס לקליטת מי שאינם בנים.
* קיים חשש שחלקו לא רציונלי (ייגמרו המגרשים) וחלקו רציונלי אולם אגואיסטי וכזה שתוקע תהליכים (יתפסו לבן שלי מגרש על הצוק).
* חשש נוסף הוא מפני "מי יגיע".
* ישנם חששות נוספים שאינם רציונאליים, חשש מפני "האחר".
* קיים דיסוננס פנימי בין האמירה "אנחנו חייבים לקלוט", לבין הפחד וההתכנסות פנימה שקורים בפועל.
* משהו בהתנהלות לא מרפה ולא מזמן באמת צמיחה, התפתחות, עתודה.

כיוונים להרגעת החששות וההתנגדויות

* יש סיבה להניח כי תהליך שיוך הנכסים/פירות הנכסים יביא להרגעה בסוגיה זו.
* יש לעשות אבחנה ברורה בין בנים למי שאינם בנים הן בתהליכי הקבלה והן בתנאי הקבלה.

מי קהל היעד?

* משפחות צעירות עם ילדים.

כיצד להתמודד תהליכית?

* להיעזר בבנים כשגרירים ו"משווקים" הן כלפי פנים (להוריהם) והן כלפי חוץ (לחבריהם).
* לצייר לחברים תמונת עתיד ריאלית בעוד 20 שנה, עם קליטה משמעותית וללא קליטה משמעותית, כשמתוך התובנות של מה רוצים בעוד 20 שנה, לגזור את ההחלטות הנדרשות היום.
* לחדד מהי דמות המקום ומה מאפייניו הייחודיים לצרכי מיתוג ועל מנת להגדיר באופן ברור את קהל היעד.
* לשקף לחברים מה קורה בקיבוצים אחרים, הן על מנת להרגיע, והן על מנת לייצר רעיונות וכיוונים חדשים. גם הצוות צריך ללמוד מה קורה בקיבוצים אחרים.
* לאתר קבוצה/גרעין שמתאים להיקלט בכפר חרוב.
* לצאת מנקודת הנחה שהשאלה "האם לקלוט את מי שאינם בנים?" היא רטורית (התשובה היא "כן") ולהתרכז בשאלה "איך צריך לעשות את זה?". חשוב לצאת באמירה ברורה בענין זה גם עבור הבנים.
* יש תלות הדדית ברורה בין תהליך זה לתהליך שיוך הנכסים. למעשה, לא נכון להפריד בין שני התהליכים, שכן יהיה קשה לקדם קליטת מי שאינם בנים ללא החלטות ברורות על שיוך, אך מאידך, על מנת לקבל החלטות ברורות על שיוך יש צורך להחליט כי מעוניינים לקלוט גם את מי שאינם בנים.